കിഴക്കുംപാട്ടുകര പൈപ്പ്ലൈന് റോഡ് സൗന്ദര്യവത്കരിക്കും തൃശൂര്: കിഴക്കുംപാട്ടുകര ഡിവിഷനിലെ ഈസ്റ്റ് പൈപ്പ് ലൈന് റോഡിന്റെ ശോച്യാവസ്ഥയ്ക്കു പരിഹാരമായി. റോഡിന്റെ ഇരുവശങ്ങളിലും സൗന്ദര്യവത്കരണ പദ്ധതികള്ക്കു രൂപം നല്കിയതായി കോര്പറേഷന് നഗരാസൂത്രണകാര്യ സ്റ്റാന്ഡിംഗ് കമ്മിറ്റി ചെയര്മാന് ജോണ് ഡാനിയല് പറഞ്ഞു. ആദ്യഘട്ടമെന്ന നിലയില് റോഡിന്റെ രണ്ടു വശങ്ങളിലും ടൈല് പാകും. റോഡിന്റെ ഇരുവശങ്ങളും ഉപയോഗപ്പെടുത്തി മിനി പാര്ക്കുകള്ക്കു രൂപംനല്കി ഇരിപ്പിടങ്ങള് സ്ഥാപിക്കും. പാര്ക്കില് സോളാര് പാനലുകള് സ്ഥാപിച്ച് വൈദ്യുതി ദീപങ്ങള് തെളിയിക്കും. പൊതുജനങ്ങള്ക്കു റോഡിന്റെ രണ്ടു വശങ്ങളിലും വ്യായാമത്തിനായി നടക്കാന് ഉപയോഗിക്കാവുന്ന തരത്തിലായിരിക്കും ഫുട്പാത്ത് നിര്മാണം. ഇതിനായി തെന്നിവീഴാത്ത തരത്തിലുള്ള ടൈലുകളായിരിക്കും ഉപയോഗിക്കുക. ലോറി മുതലായ വലിയ വാഹനങ്ങളുടെ പ്രവേശനം കര്ശനമായി റോഡില് നിരോധിക്കും. പാര്ക്കില് മാനസിക ഉല്ലാസത്തിനായി വരുന്ന കുട്ടികള് ഉള്പ്പെടെയുള്ളവരുടെ സുരക്ഷിതത്വത്തിനായി റോഡിന്റെ രണ്ടു വശങ്ങളിലും ഫുട്പാത്തുകള്ക്കു മുകളില് കൈവരികളും നിരീക്ഷണ കാമറകളും സ്ഥാപിക്കും. ടെലിവിഷന് സെറ്റുകള്, വൈഫൈ തുടങ്ങിയവയും പരിഗണനയിലുണ്ട്. രണ്ടുകോടി രൂപ ചെലവ് പ്രതീക്ഷിക്കുന്ന പദ്ധതി കോര്പറേഷന്റെ പ്രോജക്ടില് ഉള്പ്പെടുത്തിയിട്ടുണ്ടെങ്കിലും ബാക്കിവരുന്ന തുക സ്ഥാപനങ്ങളുടെ സിഎസ്ആര് ഫണ്ടില്നിന്നു കണ്ടെത്തുമെന്ന് ജോണ് ഡാനിയല് പറഞ്ഞു. കോര്പറേഷന്റെ കൈവശമുള്ള റോഡിന്റെ ഇരുവശങ്ങളിലും ഇട്ടിട്ടുള്ള പൈപ്പുകള് മാറ്റാന് വാട്ടര് അഥോറിറ്റിക്കു കത്തു നല്കും.